Komission kertomus neuvostolle ja Euroopan parlamentille - Euroopan komission kolmas vuosikertomus Hongkongin erityishallintoalueesta /* KOM/2001/0431 lopull. */





Komission kertomus neuvostolle ja Euroopan parlamentille - Euroopan komission kolmas vuosikertomus Hongkongin erityishallintoalueesta 1. Johdanto 2. "Yksi maa, kaksi järjestelmää" -periaatteen soveltaminen 3. Hallintojärjestelmän kehitys, vastuuvelvollisuus ja demokratia 4. Lainsäädännön kehitys 5. Perusoikeuksien ja -vapauksien kehitys 6. Talous 7. Hongkongin erityishallintoalue kansainvälisenä kauppakumppanina 8. Euroopan unionin ja Hongkongin väliset suhteet 9. Päätelmät HONGKONG: Vuosikertomus 2000 1. Johdanto Euroopan unioni pitää edelleen suhteita Kiinan kansantasavaltaan kuuluvaan Hongkongin erityishallintoalueeseen erittäin tärkeinä. Tämän vuoksi Euroopan unioni on seurannut Hongkongin erityishallintoalueen kehitystä tarkkaavaisena sekä aidon ja vilpittömän kiinnostuneena. Erityishuomiota on kiinnitetty "yksi maa, kaksi järjestelmää" -periaatteen soveltamiseen. Vuosituhannen vaihtuessa on kulunut kymmenen vuotta siitä, kun Kiinan kansantasavalta tunnusti Hongkongin erityishallintoalueen perustuslain. Sen tehokas ja täysimääräinen täytäntöönpano antaa perustan Hongkongin kestävälle yhteiskuntarauhalle, talouskehitykselle ja demokratisoitumiselle. Komission kahden edellisen vuosikertomuksen [1] tavoin tämän kertomuksen tavoitteena on tarkastella, miten Hongkongin erityishallintoalue ja sen suhteet unioniin ovat kehittyneet. [1] KOM (98)796 lopullinen ja KOM (2000) 294 lopullinen. 2. "Yksi maa, kaksi järjestelmää" -periaatteen soveltaminen Sekä Kiinan keskushallinto että Hongkongin erityishallintoalueen hallitus korostivat edelleen sitä, miten tärkeää on soveltaa "yksi maa, kaksi järjestelmää" -periaatetta täysimääräisesti. Kiinan presidentti Jiang Zemin totesi Kiinan kansankongressissa pitämässään vuosipuheessa jälleen, että Kiinan keskushallinto noudattaa tätä periaatetta. Huomautukset, joita esittivät Kiinan kansantasavallan keskushallinnon alaisuudessa toimivan Hongkongin yhteystoimiston virkamiehet, saivat kuitenkin vuoden aikana aikaan kolme kiistaa. Niistä kaksi ensimmäistä koski Taiwania sekä kolmas Kiinan ja Vatikaanin suhteita. Ensimmäinen välikohtaus sattui huhtikuussa, kun yhteystoimiston varajohtaja Wang Fengchao totesi, "ettei tiedotusvälineiden pitäisi esittää Taiwanin itsenäisyyttä kannattavia puheita ja näkemyksiä tavanomaisina uutisina eikä myöskään ottaa niitä mukaan eri osapuolten näkemysten tavanomaiseen raportointiin. Hongkongin tiedotusvälineiden tehtävänä on pitää yllä maan yhtenäisyyttä ja suvereeniutta." Tämä lausunto herätti runsaasti huolestuneisuutta ja arvostelua niin tiedotusvälineissä kuin Hongkongin hallituksessakin. Virkaatekevä hallituksen päämies Anson Chan vakuutti antamassaan lausunnossa, että painovapaus "turvataan perustuslaissa sananvapauden ja julkaisuvapauden tavoin. Tämä tarkoittaa sitä, että Hongkongin tiedotusvälineillä on oikeus ottaa kantaa kaikkiin ajankohtaisiin kysymyksiin sekä tiedottaa niistä. Näin tehdessään ne toimivat Hongkongin lain mukaisesti." Toukokuun lopulla yhteystoimiston virkamies He Zhiming totesi Hongkongin ja Taiwanin kauppaa käsitellessään, että taiwanilaiset "johtavat teollisuuden edustajat ovat toisaalta tukeneet avoimesti Taiwanin itsenäisyyttä ja toisaalta saaneet etuja liiketoiminnastaan Manner-Kiinassa. Tätä ei missään nimessä voida hyväksyä. Uskon, että te kaikki otatte nämä seikat huomioon ja osaatte valita taiwanilaiset kauppakumppaninne oikein." Nämä lausunnot herättivät paljon huolestuneisuutta niin Hongkongissa kuin muuallakin. Hallituksen päämies Tung Chee-hwa otti välittömästi yhteyttä yhteystoimiston johtajaan Jiang Enzhuhun ja sai tältä vakuutuksen siitä, että yhteystoimisto toimisi jatkossa perustuslain mukaisesti eikä puuttuisi Hongkongin kauppaan. Hallinnon pääsihteeri Anson Chan korosti lisäksi Hongkongin erityishallintoalueen hallituksen pyrkineen johdonmukaisesti pitämään kaupan ja liike-elämän kysymykset poliittisista näkökohdista erillään. Vatikaanin ilmoitettua 1. lokakuuta (eli Kiinan kansallispäivänä) julistavansa pyhäksi 87 kiinalaista marttyyria ja 33 ulkomaista lähetyssaarnaajaa piispa Joseph Zen Ze-Kiun kertoi, että yhteystoimisto oli 18. syyskuuta kehottanut Hongkongin katolista hiippakuntaa viettämään pyhäksi julistamisen juhlallisuuksia huomiota herättämättä. Tämä menettely sai jotkut epäilemään uskonnonvapautta. Sisäministeri Lam Woon-kwong vastasi tähän toteamalla, että "uskonnonvapaus turvataan perustuslaissa ilmiselvästi". Periaatetta "yksi maa, kaksi järjestelmää" tarkasteltaessa on syytä muistaa, ettei Hongkongissa ole pantu täytäntöön yhtäkään kuolemantuomiota sitten 1960-luvun ja että kuolemantuomio poistettiin virallisesti vuonna 1993, toisin kuin Kiinassa, jossa se on edelleen käytössä. 3. Hallintojärjestelmän kehitys, vastuuvelvollisuus ja demokratia - Hallintojärjestelmän kehitys Keskustelu Hongkongin hallintojärjestelmän kehityksestä on vilkastunut tämän vuoden alusta. Keskustelussa on käsitelty etenkin sitä, millä aikataululla yleinen äänioikeus olisi otettava käyttöön lainsäädäntöneuvoston kaikkien jäsenten ja hallituksen päämiehen vaaleissa, sekä toimeenpanovallan ja lainsäädäntöneuvoston välisiä suhteita vastuuvelvollisuuden lisäämisen ja demokratian juurruttamisen kannalta. Lainsäädäntöneuvosto toimi koko vuoden aktiivisesti ja teki useita lakialoitteita, joilla pyritään edistämään demokratiaa ja lisäämään erityishallintoalueen hallituksen vastuuvelvollisuutta. Lainsäädäntöneuvosto hyväksyi 12. tammikuuta lakialoitteen poliittisesta uudistuksesta, jossa hallitusta pyydetään järjestämään julkinen kuulemistilaisuus lainsäädäntö- ja toimeenpanovallan suhteista sekä lainsäädäntöneuvoston jäsenten ja hallituksen päämiehen demokraattisesta valinnasta yleisillä vaaleilla. Lainsäädäntöneuvosto hyväksyi 14. kesäkuuta lakialoitteen Hongkongin erityishallintoalueen poliittisen järjestelmän kehittämisestä. Siinä hallitusta kehotettiin tarkastelemaan lainsäädäntöneuvoston kertomusta Hongkongin erityishallintoalueen poliittisen järjestelmän kehittämisestä. Kertomuksessa tarkastellaan useiden valtioiden valtiosääntöä ja tehdään joitakin suosituksia, jotka koskevat muun muassa toimeenpanevan neuvoston jäsenten aseman, nimitysten, yhteisvastuusääntöjen, luottamuksellisuuden sekä toimeenpanevan neuvoston jäsenten ja ministereiden välisten suhteiden uudelleentarkastelua. Kertomuksessa suositellaan myös poliittisiin sopimuksiin perustuvan tärkeimpien virkamiesten nimitysjärjestelmän käyttöönottoa hallituksen päämiehen toisella kaudella sekä tärkeimpien virkamiesten seuraamus- tai irtosanomisjärjestelmän käyttöönottoa. Hallituksen päämies totesi 5. heinäkuuta pitämässään puheessa, että "Hongkong tarvitsee nykyistä vastuullisemman hallintojärjestelmän". Hallituksen päämies kiinnitti tähän huomiota myös 11. lokakuuta pitämässään linjapuheessa ja totesi, että "edellisen lainsäädäntöneuvoston ja yhteisön ilmaiseman näkemyksen mukaan korkeiden virkamiesten pitäisi olla vastuuvelvollisia toimintansa tuloksista, koska he osallistuvat päätöksentekoon ja heillä on johtava asema julkishallinnossa". Hän katsoi, että "erityishallintoalueen hallituksen pitäisi suhtautua vakavasti lainsäädäntöneuvoston esittämiin huolenaiheisiin, ryhtyä perusteelliseen uudelleentarkasteluun ja saada tärkeimmät virkamiehet ja ministerit sekä ministeritason johtajat nykyistä paremmin vastuuvelvollisuuden piiriin". Lisäksi hallituksen päämies ilmoitti, että hallitus tarkastelee eri tapoja vahvistaa nykyistä vuoropuhelua lainsäädäntöneuvoston kanssa, jotta toimeenpanovaltaa käyttävät viranomaiset ymmärtävät lainsäädäntöneuvoston näkemykset ja lausunnot täysin ja kykenevät niiden ansiosta varmistamaan entistä paremmin, että lainsäädäntöneuvostolle laaditut toimintalinjat ja lakiesitykset saavat sen tuen. - Lainsäädäntöneuvoston vaali Hongkongin luovuttamisen jälkeiset toiset lainsäädäntöneuvoston vaalit pidettiin 10. syyskuuta 2000. Perustuslain mukaisesti maantieteellisistä vaalipiireistä suoraan valittujen jäsenten määrä kasvoi 20:stä 24:ään, kun taas valintakomitean valitsemien jäsenten määrä laski kymmenestä kuuteen. Loput 30 jäsentä valitaan toiminnallisista vaalipiireistä. Vaalit olivat oikeudenmukaiset ja vapaat. Äänestysvilkkaus laski vuoden 1998 lainsäädäntöneuvoston vaaleista, mutta oli suurempi kuin vuosina 1991 ja 1995. Demokraattinen puolue menetti yhden paikan, mutta Hongkongin kehittämisen demokraattinen liitto (Democratic Alliance for the Betterment of Hong Kong, DAB) lisäsi paikkalukuaan yhdellä vuodesta 1998. Valituista jäsenistä neljä viidesosaa (48 jäsentä 60:stä) oli jäseniä jo edellisessä lainsäädäntöneuvostossa, mikä kertoo jatkuvasta vakaudesta. Hongkongin maantieteellisessä vaalipiirissä järjestettiin välivaalit 10. joulukuuta DAB:n kansanedustajan Gary Chengin erottua lainsäädäntöneuvostosta liiketoimintajärjestelyn aiheuttaman eturistiriidan vuoksi. Välivaalit voitti sitoutumattomia edustava Audrey Eu. 4. Lainsäädännön kehitys - Kansainväliset suhteet Hongkong neuvottelee ja tekee jatkossakin kansainvälisiä sopimuksia perustuslaissa säädetyillä aloilla. Hongkong on esimerkiksi Maailman kauppajärjestön (WTO) aktiivinen jäsen, ja se on allekirjoittanut tulliyhteistyösopimuksen Euroopan yhteisön kanssa. Lisäksi Hongkong on allekirjoittanut Kanadan, Sveitsin ja Saksan liittotasavallan kanssa sopimukset näihin maihin luvatta tulleiden Hongkongin kansalaisten takaisinotosta. Toukokuussa 2000 Yhdysvaltojen liittovaltion muutoksenhakutuomioistuin vahvisti Hongkongin ja Yhdysvaltojen hallituksen välillä tehdyn, paenneiden rikollisten luovuttamista koskevan sopimuksen pätevyyden ja katsoi, että asianomainen paennut rikollinen on palautettava Hongkongiin. - Rikollisten luovuttamista koskevat järjestelyt Hongkongin ja Manner-Kiinan välillä Hongkongin erityishallintoalueen hallitus valmistelee parhaillaan järjestelyjä rikollisten luovuttamiseksi Manner-Kiinan ja Hongkongin erityishallintoalueen välillä. Hallitus on antanut lainsäädäntöneuvostolle kertomuksen asian edistymisestä. - Oleskeluoikeus Kiinan kansankongressin pysyvä komitea antoi kesäkuussa 1999 tulkintansa Hongkongin perustuslaista (katso viittaus oleskeluoikeuteen vuotta 1999 koskevassa komission kertomuksessa KOM(2000)294 lopullinen; kertomus on saatavilla Internet-osoitteesta: http://europa.eu.int/comm/external_relations/hong_kong/doc/index.htm), jonka mukaisesti erityishallintoalueella oleskelua koskevan oikeuden myöntämiselle asetettiin rajoituksia. Muutoksenhakutuomioistuin vahvisti 11. joulukuuta 2000 antamassaan tuomiossa, että oikeus oleskella Hongkongin erityishallintoalueella evättiin 5 196 hakijalta. Hongkongissa jo oleskelevien hakijoiden on palattava Manner-Kiinaan ja haettava Hongkongin oleskelulupaa tavanomaista tietä. Hongkongin hallitus ei pakota henkilöitä palaamaan. Pakkokeinoihin voidaan kuitenkin ryhtyä, jos muutoksenhakutuomioistuin antaa oleskeluoikeutta hakeneelle henkilölle kielteisen päätöksen. - Perustuslain 23 pykälä Perustuslain 23 pykälän mukaisesti Hongkongin erityishallintoalue säätää omat lakinsa kieltääkseen kaikki maanpetokseen, irtautumiseen, kansankiihotukseen tai kumoukselliseen toimintaan liittyvät keskushallinnon vastaiset toimet. Hongkongin erityishallintoalueen hallitus on luvannut järjestää asiasta julkisen kuulemistilaisuuden. Tähän mennessä erityishallintoalueen hallitus on edennyt tässä arkaluonteisessa asiassa varovasti, ja asiasta vastaavat hallituksen osastot (oikeusministeriö ja turvallisuusosasto) laativat parhaillaan tarvittavaa kuulemisasiakirjaa. 5. Perusoikeuksien ja -vapauksien kehitys Hongkongin kansalaiset valvovat perusoikeuksiensa ja -vapauksiensa toteutumista tarkkaavaisesti, mikä on johtanut kuluneen vuoden aikana vilkkaisiin väittelyihin ja keskusteluihin. Näitä väittelyjä, kiistoja ja keskusteluja on käyty julkisesti niin lainsäädäntöneuvostossa kuin tiedotusvälineissäkin, ja joihinkin niistä on liittynyt yleisiä mielenosoituksia. - Painovapaus Vaikka Hongkongissa julkaistavien lehtien laatu vaihtelee huomattavasti, niille on tunnusomaista edelleen moniarvoisuus ja monipuolisuus. Kovan kilpailun vuoksi jotkin tiedotusvälineet ovat sensaatiohakuisia. Viime vuonna lakiuudistusta käsittelevä komitea ehdotti, että perustettaisiin lehdistöneuvosto, jonka jäsenet nimittäisi hallitus. Ehdotus kuitenkin hylättiin. Pääsihteeri toisti marraskuussa kannattavansa tiedotusvälineiden itsesääntelyä. Heinäkuussa kolmetoista sanomalehteä ja uutisryhmää päättivät perustaa kiinan- ja englanninkielisen lehdistön merkittävimmistä edustajista koostuvan riippumattoman lehdistöneuvoston. Neuvoston jäseniin kuuluvat journalistiliitto (Federation of Journalists), sanomalehtien johtajien yhdistys (Newspaper Executive Association) ja omistajia edustava sanomalehtiyhdistys (Newspaper Society). Hongkongin journalistiyhdistys (Hong Kong Journalists Association) ja jotkin sanomalehdet, kuten Oriental Daily News, Apple Daily, Sun ja Hong Kong Economic Journal kieltäytyivät neuvoston jäsenyydestä. Sen jälkeen, kun South China Morning Postin uudelleenjärjestely oli johtanut marraskuussa sanomalehden arvostetun Kiinan-toimittajan Willy Lamin eroon, tiedotusvälineiden harjoittamasta itsesensuurista tuli uudelleen yleinen keskustelunaihe. Jotkin radio- ja televisioasemat ilmaisivat vastustavansa yleisradiolähetystoiminnasta vastaavan viranomaisen ehdotusta, jonka mukaan ohjelmien juontajien on tuotava esiin poliittiset ja liiketoiminnalliset kytköksensä, ja suosittelivat tämän sijaan, että yksittäiset juontajat harjoittaisivat itsesääntelyä kansainvälisen käytännön mukaisesti. Vilkas keskustelu on yleisesti ottaen osoitus siitä, että Hongkongin erityishallintoalueen tiedotusvälineille on edelleen tunnusomaista avoimuus, monipuolisuus ja vapaus. - Yleinen järjestyssääntö Hongkongin erityishallintoalueen hallitus on sallinut edelleen erilaiset talouteen, politiikkaan ja sosiaalisiin kysymyksiin liittyvät yleiset mielenosoitukset. Vuoden 1997 yleisen järjestyssäännön soveltamisalaan kuuluva oikeus mielenosoitukseen herätti tästä huolimatta yleistä kiistelyä ja väittelyä. Keskustelun käynnistivät huhtikuussa ja kesäkuussa tapahtuneet opiskelijoiden pidätykset. Nämä opiskelijat olivat järjestäneet mielenosoituksen ilmoittamatta tästä etukäteen poliisille. Oikeusministeriö päätti olla asettamatta näitä opiskelijoita syytteeseen, koska yleinen mielipide tuntui olevan tällä kannalla. Yleisen järjestyssäännön vastaisesti järjestettiin useita muitakin mielenosoituksia, joihin osallistui demokraattista puoluetta edustavia lainsäädäntöneuvoston jäseniä. Pääasiassa kiistaa syntyi vaaditun ilmoituksen periaatteesta ja määräajoista, oikeudesta esittää vastalause (joka on riippumattomalla komitealla tai oikeuslaitoksella eikä poliisilla) sekä poliisille tehtävän ennakkoilmoituksen laiminlyönnistä määrättävästä rangaistuksesta. Näihin yleisessä keskustelussa ilmenneisiin huolenaiheisiin vastatakseen lainsäädäntöneuvosto keskusteli marraskuussa yleisen järjestyssäännön voimassapitoa koskevasta hallituksen lakiesityksestä. Päätöstä kuitenkin lykättiin joulukuuhun demokraattisen puolueen kansanedustajien ja yleisön painostuksen vuoksi, jotta asiasta ehdittäisiin keskustella lisää. Lainsäädäntöneuvosto hyväksyi yleisen järjestyssäännön voimassapitoa koskevan lakiesityksen 21. joulukuuta keskusteltuaan asiasta yli kahdeksan tuntia. - Akateeminen vapaus - mielipidetutkija Chungin tapaus Kesällä Hongkongin erityishallintoalueen hallituksen päämiehen Tung Che-hwan suosion ollessa laskussa Hongkongin akateemisen vapauden säilyttämisestä tuli keskeinen yleisen keskustelun aihe. Hongkongin yliopiston mielipidetutkimusohjelman johtaja tohtori Robert Chung väitti hallituksen päämiehen ilmoittaneen hänelle selkeästi "erityistä kanavaa pitkin", että hänen laatimiinsa mielipidekyselyihin - jotka osoittivat hallituksen päämiehen suosion laskevan tasaisesti - ei suhtauduttu suopeasti. Chung teki säännöllisesti mielipidetutkimuksia hallituksen päämiehen suosiosta ja erityishallintoalueen hallituksen toimintakyvystä. Myöhemmin Chung toi esiin, että mainitsemallaan "erityisellä kanavalla" hän oli viitannut yliopiston varakansleriin Cheng Yiu-chungiin ja apulaisvarakansleriin Wong Siu-luniin. Niin ikään kävi ilmi, että hallituksen päämiehen vanhempi erityisavustaja Andrew Lo Cheung-on oli kääntynyt aiemmin tammikuussa 1999 varakansleri Chengin puoleen ilmaistakseen tälle epäilyksensä professori Chungin laatimista mielipidetutkimuksista ja hänen kahtalaisesta roolistaan mielipidetutkijana ja kommentoijana. Tapaus herätti eri puolilla huolen siitä, että hallitus ja Hongkongin yliopisto saattaisivat puuttua akateemiseen vapauteen Hongkongissa. Yliopistoneuvosto perusti riippumattoman lautakunnan selvittämään asiaa. Yksitoista päivää kuulemistilaisuuksien jälkeen eli 1. syyskuuta julkaistussa lautakunnan raportissa todetaan, että niin varakansleri kuin apulaisvarakanslerikin olivat "pyrkineet rajoittamaan tohtori Chungin akateemista vapautta". Kun raportti oli julkaistu, hallituksen päämies sai lukuisia pyyntöjä, joissa häntä vaadittiin siirtämään Andrew Lo muihin tehtäviin hallituksen uskottavuuden säilyttämiseksi. Niin yliopiston henkilökunnalta kuin yleisöltäkin tulleen voimakkaan painostuksen vuoksi varakansleri Cheng ja apulaisvarakansleri Wong jättivät 6. syyskuuta eroanomuksensa. Jotkut katsoivat, että eroamisen tavoitteena oli estää yliopistoneuvostoa äänestämästä lautakunnan raportista. Cheng ja Wong kuitenkin vakuuttivat, ettei heidän tavoitteenaan ollut tunnustautua syyllisiksi vaan estää yliopistoa joutumasta vaikeaan tilanteeseen. Demokraattisen puolueen puheenjohtaja Martin Lee teki aloitteen lainsäädäntöneuvoston alaisen riippumattoman komitean perustamisesta. Komitean tehtävänä olisi ollut selvittää asiaa ja etenkin hallituksen päämiehen ja hänen erityisavustajansa Lon osuutta siihen. Aloite kuitenkin hylättiin äänin 35 vastaan ja 19 puolesta. Pääsihteeri kehotti lainsäädäntöneuvoston jäseniä jättämään asian sikseen ja vaati hallitusta puolustamaan akateemista vapautta tarmokkaasti. - Demokratiaa kannattavien poliitikkojen vierailut Manner-Kiinaan Kiinan keskushallinto näyttää suhtautuvan entistä sallivammin demokratiaa kannattavien poliitikkojen Manner-Kiinaan suuntautuviin vierailuihin, vaikka soveltaakin tässä yhteydessä tiukkoja ehtoja. Hallituksen päämiehen esittämän vastalauseen ansiosta Kiinan isänmaallista ja demokraattista liikettä tukevan Hongkongin liiton (Hong Kong Alliance in Support of the Patriotic and Democratic Movement in China) jäsen Lau Chin-shek sai humanitaaristen syiden perusteella luvan vierailla kahdesti Guangzhoussa äitinsä luona. Demokraattisen puolueen kansanedustaja Sin Chung-kai kävi Shenzhenissä toukokuun lopulla ja osallistui Hongkongin ja Kiinan suhteiden strategisen kehittämisen tutkimusrahaston järjestämään seminaariin. 6. Talous Hongkong alkoi nousta talouslamasta vuoden 1999 jälkipuoliskolla, ja vuoden 2000 alussa se oli suurelta osin toipunut vuoden 1997 Aasian talouskriisin vaikutuksista. Vuoden 2000 loppuun mennessä talous oli kääntynyt voimakkaaseen nousuun: BKT:n kasvu oli vuoden aikana 10,5 prosenttia. Toipumista pidettiin laajapohjaisena, mutta pääasiassa sen saivat aikaan vientivetoinen kasvu ja sijoitusten huomattava lisääntyminen (8,8 prosenttia). Yksityinen kulutus kasvoi vähemmän eli 5,4 prosenttia. Työttömyys väheni vuoden aikana 6,3:sta 5 prosenttiin. Talouden elpyminen toi mukanaan huolen rikkaiden ja köyhien välisten erojen kasvusta. Budjettivuonna 1999-2000 julkistalouden ylijäämä oli odotusten vastaisesti 10 miljardia Hongkongin dollaria, mikä johtui rekisteröintimaksuista, myyntivoittoverosta ja palkkaverosta saaduista lisätuloista. Lisätuloja tuli myös maanvuokrasta, jonka vaikutusta kuitenkin osittain tasoitti valuuttarahaston (Exchange Fund) tekemien sijoitusten ennustettua pienempi tuotto. Verotulot budjettivuoden 1999-2000 lopussa olivat 444,3 miljardia Hongkongin dollaria. Hongkong hyödynsi Aasian talouskriisin aikaansaamaa tilannetta ja toteutti rahoitusalalla joitakin erittäin tarpeellisia uudistuksia arvopaperipörssejä ja selvittely-yhteisöjä fuusioimalla sekä niiden keskittymiä purkamalla. Hongkong seurasi tarkoin Kiinan neuvotteluja WTO:hon liittymiseksi, ja liittymisen vaikutuksista Hongkongin talous- ja liike-elämään laadittiin useita selvityksiä. Kiinan liittymistä WTO:hon tuettiin yksimielisesti. Useimmissa kannanotoissa liittymisen katsottiin vaikuttavan Hongkongiin myönteisesti. Toisaalta Kiinan markkinoiden avautumisen katsottiin asettavan Hongkongille valtavat haasteet mutta antavan sille myös oivalliset mahdollisuudet. Edellisessä komission kertomuksessa Hongkongin markkinatalouden todettiin edelleen toimivan hyvin pitkälti samalla tavalla kuin ennen luovutusta. Näin oli myös kuluneena vuonna, ja Hongkongin erityishallintoalueen hallitus noudattaa vapaan markkinatalouden periaatteita vastakin. Kattavan kilpailulainsäädännön puuttuminen, joka pantiin merkille myös Hongkongia koskevassa Euroopan parlamentin mietinnössä, on herättänyt paljon kiistelyä koko vuoden ajan. Hongkongin erityishallintoalueen hallitus katsoo edelleen, ettei kilpailua rajoittavien menettelytapojen torjuntaan tarvita puitelainsäädäntöä. Demokraattinen puolue sekä jotkin kuluttajien ja liike-elämän etujärjestöt katsovat, että puitelainsäädännöllä voitaisiin varmistaa avoimuus, antaa etuja kuluttajille ja parantaa liiketoimintaa takaamalla tasapuoliset toimintaedellytykset kaikille liikeyrityksille. Hongkong otti tänä vuonna ensimmäistä kertaa käyttöön pakollisiin sosiaalihuoltomaksuihin (Mandatory Provident Fund) perustuvan eläkejärjestelmän, mikä kuvastaa väestön ikärakenteen muutoksia. Pakollisiin sosiaalihuoltomaksuihin perustuvan kassan käyttöönotto osoittaa, että Hongkongin asukkaat pitävät Hongkongia yhä useammin pysyvänä eivätkä enää väliaikaisena asuinpaikkanaan ja vaativat yhä useammin sellaisia palveluita, joita aiemmin ei pidetty tarpeellisina. Tämän sosiaalihuoltokassan käyttöönotto edellytti kuitenkin hallitukselta huomattavia lainsäädäntötoimia sekä rahoituspalvelualalta paljon valmisteluja. Joidenkin näkemysten mukaan pakollisen sosiaalihuoltokassan käyttöönotto saattaa heikentää kotimaista kysyntää, koska yksittäisten kotitalouksien on maksettava pakolliset sosiaalihuoltomaksut ja tämän vuoksi hankittava säästöjä muualta. 7. Hongkongin erityishallintoalue kansainvälisenä kauppakumppanina Hongkongin erityishallintoalue on perustuslain mukaisesti täysin toimivaltainen harjoittamaan omaa kauppapolitiikkaansa erillisenä tullialueena. Hongkong on WTO:n ja useiden muiden kansainvälisten järjestöjen riippumaton jäsen. Hongkong toimii erityisen aktiivisesti WTO:ssa, jossa Euroopan unionilla ja Hongkongilla on monia yhteisiä tavoitteita ja jossa ne pitävät toisiinsa yhteyttä tiiviisti ja säännöllisesti. Hongkong toimii tarmokkaasti myös Aasian ja Tyynenmeren alueen taloudellisen yhteistyön foorumissa (APEC), jossa se on aina pyrkinyt edistämään kaupan vapauttamista. Vuonna 2000 Hongkong ilmoitti ensimmäistä kertaa erillisen tullialueen aseman saatuaan järjestävänsä tunnustelevat neuvottelut Uuden-Seelannin kanssa Hongkongin ja Uuden-Seelannin välisen vapaakauppa-alueen perustamisesta. Bruneissa järjestetyn APEC:n huippukokouksen jälkeen Hongkong ilmoitti suhtautuvansa alueellisiin ja kahdenvälisiin sopimuksiin entistä joustavammin. Kyseessä on merkittävä muutos Hongkongin kauppapolitiikassa, jossa aiemmin on korostettu sitä, että vapaakauppa-alueista ja alueellisista kauppasopimuksista saattaa aiheutua haittaa monenväliselle toiminnalle. Hongkong on myös Maailman tullijärjestön aktiivinen jäsen. 8. Euroopan unionin ja Hongkongin väliset suhteet - Vierailut Euroopan unionin ja Hongkongin kahdenväliset suhteet vahvistuivat useiden korkean tason vierailujen ansiosta. Hongkongin pääsihteeri Anson Chan vieraili komissiossa kesäkuussa. Hänet otti vastaan komission puheenjohtaja Romano Prodi, ja lisäksi hän tapasi komission jäsenet Chris Pattenin ja António Vitorinon. Komission jäsen Pedro Solbes vieraili Hongkongissa heinäkuussa. Hän tapasi hallituksen päämiehen, valtiovarainministeri Donald Tsangin ja Hongkongin pankkiyhdistyksen edustajia. Komission jäsen Chris Patten teki lokakuussa Hongkongiin työvierailun. Hän tapasi hallituksen päämiehen Tung Chee-hwan, pääsihteeri Anson Chanin, valtiovarainministeri Donald Tsangin sekä kauppa- ja teollisuusministeri Chau Tak-hayn. Lisäksi hän tapasi suurimpien puolueiden edustajia. Ympäristöministeri Lily Yam vieraili komissiossa syyskuussa. Edward Hon johtama lainsäädäntöneuvoston valtuuskunta vieraili Euroopan parlamentissa Strasbourgissa helmikuussa. Valtuuskunta tapasi komission jäsenen Chris Pattenin ja suhteista Kiinan kansantasavaltaan vastaavan Euroopan parlamentin valtuuskunnan puheenjohtajan Per Gahrtonin, joka vuorostaan vieraili Hongkongissa marraskuun alussa. Hongkongin hallituksen päämies Tung Chee-hwa ja lainsäädäntöneuvoston puheenjohtaja Rita Fan sekä jotkin muut lainsäädäntöneuvoston jäsenet ottivat Euroopan parlamentin valtuuskunnan vastaan Hongkongissa. - Viisumivapaus matkustettaessa EU:hun Euroopan komissio teki tammikuussa 2000 ministerineuvostolle ehdotuksen viisumivapauden myöntämisestä EU:hun matkustaville Hongkongin erityishallintoalueen passin haltijoille. EU teki viime tammikuussa poliittisen periaatepäätöksen [2] viisumivapauden myöntämisestä 13:n unionin jäsenvaltion alueelle matkustaville Hongkongin erityishallintoalueen passin haltijoille. Hongkongin erityishallintoalueen hallitus otti päätöksen tyytyväisenä vastaan. Kun Euroopan parlamentti ja neuvosto ovat hyväksyneet viisumivapautta koskevan päätöksen, sillä helpotetaan Hongkongin ja EU:n välistä matkustusta huomattavasti. [2] Vuoden 2001 alkupuolella ministerineuvosto hyväksyi Euroopan komission ehdotuksen asetukseksi viisumivapauden myöntämisestä muun muassa Hongkongin erityishallintoalueen passin haltijoille näiden matkustaessa 13 Euroopan unionin jäsenvaltion alueelle. Asetus tuli voimaan 10. huhtikuuta 2001. - Tulliyhteistyö Vuonna 2000 tulliyhteistyötä Euroopan yhteisön ja Hongkongin erityishallintoalueen välillä jatkettiin vuonna 1999 tehdyn yhteistyötä ja keskinäistä hallinnollista avunantoa tulliasioissa koskevan sopimuksen mukaisesti. Hongkongissa 21. marraskuuta järjestetyssä tulliyhteistyösekakomitean vuosikokouksessa Euroopan yhteisöllä ja Hongkongilla oli hyvä tilaisuus tarkastella yhteistyötä uudelleen. Sopimuspuolet kertoivat toisilleen tullitekniikkojen ja -menettelyjen parantamiseen tähtäävistä aloitteistaan sekä toimistaan teollis- ja tekijänoikeuksien valvomiseksi. Lisäksi sopimuspuolet keskustelivat yhteistyöstä kansainvälisissä yhteyksissä, kuten Maailman tullijärjestössä, WTO:ssa ja G7-maiden kokouksissa. Erityishuomiota kiinnitettiin tullimenettelyjen yksinkertaistamisesta ja yhdenmukaistamisesta tehdyn kansainvälisen tarkistetun yleissopimuksen (Kioton yleissopimuksen) ratifiointimenettelyyn. Tulliyhteistyösopimuksen toinen keskeinen ala on keskinäinen hallinnollinen avunanto. Petostentorjunnan alan kansainvälisessä yhteistyössä keskinäinen hallinnollinen avunanto on erityisen tärkeää. Tarkastelujakson aikana Hongkongin tulliviranomaisille jätettiin tutkittavaksi useita tietopyyntöjä. Tulliyhteistyösekakomitean seuraava kokous pidetään Brysselissä. - Teollis- ja tekijänoikeudet Euroopan komissio on seurannut alan kehitystä edelleen erittäin kiinnostuneena. Tulliyhteistyösekakomiteassa käytyjen keskustelujen lisäksi komission virkamiehet vierailivat Hongkongissa ja kävivät keskusteluja teollis- ja tekijänoikeuksista vastaavan osaston edustajien kanssa. Teollis- ja tekijänoikeuksien valvonta Hongkongin erityishallintoalueella on parantunut huomattavasti, kun Hongkongin erityishallintoalueen hallitus on lisännyt teollis- ja tekijänoikeuksien suojasta vastaavien virkamiesten määrää, perustanut erityistyöryhmän ja antanut uusia säädöksiä. Komissio katsoo kuitenkin, ettei teollis- ja tekijänoikeuksiin liittyviä ongelmia ole vielä täysin ratkaistu, ja kehottaa Hongkongin viranomaisia olemaan jatkossakin valppaina tällä alalla sekä valvomaan tilannetta tarkasti. Komissio antaa kuitenkin tunnustusta alalla saavutetulle huomattavalle edistykselle ja tähän mennessä toteutetuille toimille. - EU:n toiminta ja edut Hongkongissa Hongkong on EU:n etujen kannalta Aasian merkittävimpiä kaupunkeja. Vuoden 2000 lopussa Hongkongissa asui arviolta 42 606 kaikista jäsenvaltioista kotoisin olevaa EU:n kansalaista. Vuonna 2000 EU:sta kotoisin olevista yhtiöistä 240:llä oli Hongkongissa alueellinen pääkonttori ja 561:llä aluetoimisto. EU oli vuonna 1998 toiseksi suurin Hongkongin ulkomaisten sijoitusten lähde. EU:sta tehtyjen suorien sijoitusten kumulatiivinen arvo oli kyseisenä vuonna 53,3 miljardia euroa, joka vastaa 14:ää prosenttia kokonaissijoituksista. EU toimii Hongkongissa useilla aloilla rahoituspalveluista, kaupasta ja tuotannosta tietoliikenteeseen ja rakentamiseen. Hongkongissa toimivista ulkomaisista vakuutusyhtiöistä suurin osa on kotoisin EU:sta. Vuoden 2000 lopussa 41 EU:ssa rekisteröityä pankkia oli saanut toimiluvan Hongkongissa. Vuonna 1999 EU:n yhtiöt tekivät julkisia rakennusurakoita koskevia sopimuksia yhteensä 205 miljoonan euron arvosta. Lisäksi EU:n osuus merikuljetuksista ja lentoliikenteestä on merkittävä. Vuonna 2000 Euroopan unioni oli Hongkongin kolmanneksi suurin tavarantoimittaja Kiinan ja Japanin jälkeen. Vastaavasti Euroopan unioni oli Hongkongin tuotteiden kolmanneksi tärkein markkina-alue Kiinan ja Yhdysvaltojen jälkeen. - Kulttuuri EU on jatkanut aktiivista toimintaansa Hongkongissa kulttuurin ja koulutuksen alalla. Joillakin eurooppalaisilla kulttuurilaitoksilla on edustus Hongkongissa. EU:n kulttuurityöryhmä saattaa nämä laitokset yhteen jäsenvaltioiden pääkonsulinvirastojen ja Euroopan komission Hongkongin toimiston kanssa ja järjestää Hongkongissa monia Eurooppa-aiheisia tapahtumia tai osallistuu niiden järjestämiseen. Näitä ovat muun muassa Euroopan kulttuurienvälinen viikko ja eurooppalaisen elokuvan festivaali. 9. Päätelmät Vuodelle 2000 oli tunnusomaista vilkas keskustelu ja kiistely niin "yksi maa, kaksi järjestelmää" -periaatteen soveltamisesta kuin myös joidenkin perustuslaissa turvattujen yhteisten ja yksilön oikeuksien suojaamisesta. Näihin periaatteisiin perustuu Hongkongin tulevaisuuden ja vaurauden turvaaminen. Komissio on tyytyväinen siihen, että joihinkin väittelyihin, kiistoihin ja keskusteluihin liittyi yleisiä mielenosoituksia ja protesteja, joissa eri edut ja kannat pääsivät esiin. Tämä kertoo terveestä vapauden ja demokratian kunnioituksesta, vaikkakin tuo samalla esiin myös tarpeen jatkuvaan valppauteen. Joidenkin Hongkongiin sijoitettujen Manner-Kiinan virkamiesten ei-toivotut kannanotot Hongkongin itsehallinnosta herättivät huolta sekä Hongkongissa että kansainvälisessä yhteisössä. Hongkongin erityishallintoalueen hallituksen nopea reagointi tähän vahvisti Hongkongin itsehallintoa. Kiistely Falun Gong -liikkeen jäsenten oleskelusta Hongkongissa asettaa kuitenkin Hongkongin viranomaisille uuden haasteen. Jatkossakin on nimittäin varmistettava, että yhteisen julistuksen mukaiset oikeudet ja vapaudet, kuten kokoontumisvapaus, ilmaisunvapaus ja uskonnonvapaus, turvataan ja niitä noudatetaan lainmukaisesti. Tulevina kuukausina tätä kysymystä on epäilemättä tarkasteltava huolellisesti. Lainsäädäntöneuvoston ja yleisen mielipiteen painostuksen ansiosta erityishallintoalueen hallituksen korkeita virkamiehiä koskeva vastuuvelvollisuuden periaate tunnustetaan laajalti kaikilla yleisen mielipiteen eri aloilla ja se on yleisesti hyväksytty itsehallintoalueella. Oikeudenmukaiset ja vapaat lainsäädäntöneuvoston vaalit kertovat niin ikään Hongkongin kansalaisten ja päättäjien kypsyydestä poliittisten perusoikeuksien käytössä. Tämä on jälleen yksi osoitus Hongkongin väestön valmiudesta johtaa Hongkongia periaatteen "yksi maa, kaksi järjestelmää" mukaisesti. Vilkkaat väittelyt ja keskustelut perusoikeuksien toteutumisesta ovat paras todiste siitä, että Hongkong on yhä avoin yhteiskunta. Vuoden aikana järjestettiin useita mielenosoituksia ja protesteja, joista valtaosa oli rauhanomaisia ja joissa yleensä noudatettiin lakeja ja asetuksia. Hongkongin poliisi toimi näitä mielenosoituksia valvoessaan ammattitaitoisesti ja lainmukaisesti. Euroopan komissio on tyytyväinen siihen, että Hongkongin talous on elpynyt hämmästyttävän nopeasti Aasian vakavasta talouskriisistä. Talouden elpymisen ansiosta Hongkong pystyy epäilemättä vastaamaan Kiinan WTO:hon liittymisen mukanaan tuomiin uusiin haasteisiin sekä hyödyntämään tämän liittymisen aikaansaamat mahdollisuudet. Euroopan komissio luottaa siihen, että taitojensa ja kekseliäisyytensä ansiosta Hongkongin väestö pystyy mukauttamaan taloutensa vielä kerran niihin haasteisiin, joita Kiinan toivottu ja täysimääräinen liittyminen maailmantalouteen asettaa.